Karsten Hønge (SF), 2025-04-24:
Asbest slår stadig væk i dag, selv om materialet har været forbudt siden midt i 1980'erne, omkring 300 mennesker ihjel hvert år.
Det er altså flere dødsfald ved asbest, end der dør i trafikken i Danmark.
Tusindvis af mennesker dør i hele Europa på grund af et materiale, som selvfølgelig sådan materialemæssigt har nogle egenskaber, men som er livsfarligt for mennesker at inhalere, fordi de ultratynde fibre kan ende i lungerne og forårsage lungehindekræft, altså asbestose.
Selv om det så åbenlyst er farligt, oplever vi i forhold til asbest, som vi gør det ved en række arbejdsmæssige udfordringer, en form for legen katten efter musen på arbejdspladserne.
Det er medarbejdere, der bliver eksponeret for forskellige stoffer, kemikalier eller materialer.
Så har vi en arbejdsgiver, vi har måske en arbejdsleder, vi har Arbejdstilsynet, der kommer på besøg, og vi har fagforeningerne, der også spiller en rolle.
De her parter oplever alt for ofte en, ja, kattens leg med musen.
Det er eksempelvis, og det har vi haft flere eksempler på i forhold til asbest
, når de håndværkere, der har anmeldt, at de arbejder med asbest, gør det eneste naturlige, de mennesker kan gøre, som selvfølgelig er at flytte sig fra arbejdet og efterlade det, så de ikke udsætter sig og bliver eksponeret for ultratynde asbestfibre.
Så kan Arbejdstilsynet bagefter komme og sige, at der jo ikke er nogen, der arbejder med det nu, og så falder sagen.
Vi oplevede bl.a. en konkret sag, hvor to rørlæggere i Nordsjælland netop forlod arbejdet af gode grunde, fordi de ligesom gerne ville undgå at blive eksponeret for asbestfibre.
Da Arbejdstilsynet kom, kunne de ikke konstatere, at der var nogen, der arbejdede med det, men man kunne jo se, at der var blevet arbejdet med det.
Sagen blev anmeldt til politiet, og sagen faldt.
Så vi har haft en række eksempler, hvor der er billeder fra arbejdssituationer, og hvor der er videoer, der tydeligvis viser mennesker, der tager foringer af rørforbindelser, hvor der er asbest, eller tagnedrivninger, hvor man kan stå på gaden og se, at pladerne bliver smidt ned, eller at man tager anden form for asbestaffald i poser og smider det ud ad vinduerne.
Det har vi jo set på tv, hvor der er optagelser af, i den her konkrete situation, nogle håndværkere på en stor byggeplads i Odense.
Men bagefter viser det sig så, at man ikke kan bruge videoerne eller billederne af det.
Det er så der, det her lovforslag jo nu, synes jeg, gør det muligt, at man kan bruge troværdige billeder og troværdige optagelser af, hvad der er foregået, hvis der så ikke er den her indsigelse over for det.
Selvfølgelig skal retssikkerheden da være på plads, og i de her tider med fake news og AI-animerede videoer skal de ting selvfølgelig være på plads, men når de er på plads, er det da, som vi ser det i SF, fuldstændig naturligt, at man skal kunne bruge det som et bevismateriale.
Altså, hvis man først laver en video med en kat, der jager en mus og til sidst slår den ihjel, og man kan se, at det er det, der foregår, så er det nok katten, der er den skyldige i den sammenhæng.
På samme måde er det her nødvendigt, at vi giver Arbejdstilsynet nogle bedre redskaber, for det, vi konkret står over for her med asbest, er livsfarligt.
Der er den her tro på, at det nok er ovre, fordi vi nu ikke bruger det mere, men der er fortsat så meget i den eksisterende boligmasse i Danmark, og der er så mange, der kommer ud for at renovere bygninger, og som, hvis de ikke passer på, bliver eksponeret for asbest.
Der kan det her blive et blandt flere værktøjer, der skal til, for at man får mulighed for at gribe ind over for de firmaer og de kan få den straf, som de skal have.
Så vi støtter i SF fuldstændig, at man får det her redskab til Arbejdstilsynet.